V. Palko, poslanec: (2010-05-26):
Po prvé. Má vláda Slovenskej republiky pravdu v tom, ako vyhodnocuje prijatie zákona o dvojitom občianstve parlamentom Maďarskej republiky? Má slovenská vláda pravdu, ak to vyhodnocuje ako bezpečnostné riziko, ako akt, ktorý je namierený proti záujmom Slovenskej republiky, ako porušenie základnej medzištátnej zmluvy medzi Maďarskom a Slovenskom z deväťdesiatych rokov? Moja odpoveď je, že áno. Vláda Slovenskej republiky to vyhodnocuje správne. Je to tak a som rád, že plus-mínus, ak si odmyslíme trošku emotívnu predvolebnú rétoriku členov vládnej koalície, tak na tom, že to je problém, že to je ťažký problém, že to je riziko, sa vieme väčšinovo v tomto parlamente zhodnúť. Moja druhá otázka: Vieme, a vieme to povedať otvorene, čo je prapodstatou tohto konfliktu? Prapodstatou neustáleho napätia v slovensko-maďarských vzťahoch? Prapodstatou tohto napätia je latentný konflikt medzi dvoma lojalitami, medzi dvoma spätosťami. Medzi lojálnosťou voči Slovenskej republike, lojálnosťou voči Maďarskej republike. Medzi spätosťou so Slovenskou republikou a spätosťou s Maďarskou republikou. Tento konflikt, toto súperenie lojálnosti a spätosti sa desaťročia odohráva v rámci príslušníkov maďarskej menšiny na Slovensku, a nielen na Slovensku. Vidno to na radových občanoch Slovenskej republiky maďarskej národnosti a vidno to veľmi jasne aj na politických reprezentantoch predstaviteľov tejto maďarskej menšiny na Slovensku. Každý to vidí. Tento konflikt lojálnosti, konflikt medzi súpereniami o tú lojálnosť, tento siaha až 100 rokov dozadu, 100 rokov do minulosti. Zdedili sme ho, nikto z nás, čo tu je, za to nemôže. Neustále to musíme riešiť, je to proste konštanta, konštanta slovenskej politiky a bude veľmi dlho. Toto je prapodstata problému. Tretia otázka: Je správne, že vláda Slovenskej republiky reaguje na Orbánov zákon, a to aj vlastnými návrhmi zákonov? Domnievam sa, že áno, je to správne. Každá vláda Slovenskej republiky by musela nejakým spôsobom, aj formou zákonov, reagovať na to, čo sa stalo v maďarskom parlamente. A čiastkovo, musím povedať, že súhlasím aj s niektorými úmyslami predkladaného vládneho návrhu zákona. Tak napríklad z návrhu jasne vyplýva, že nemôže byť v služobnom pomere policajta alebo v obdobnom služobnom pomere človek, ktorý je aj občanom Slovenskej republiky, aj občanom Maďarskej republiky. Rovnako to platí určite napríklad u spravodajských služieb, zdravý rozum to hovorí. A môžeme sa baviť o tom, kde všade to ešte má platiť. Je teda správne, ak sa výkon určitého zamestnania v Slovenskej republike viaže na podmienku jediného štátneho občianstva, a tým je občianstvo Slovenskej republiky. Moja štvrtá, posledná, ale najdôležitejšia otázka je však táto: Je predložený vládny návrh zákona ako celok – ako celok – správnou odpoveďou na maďarský Orbánov zákon? Je to tá správna odpoveď? Dámy a páni, bohužiaľ, bohužiaľ, nech by som si akokoľvek želal, aby sme sa vedeli všetci zjednotiť na správnej odpovedi, hlavným dôsledkom, hlavným a podstatným dôsledkom tohto návrhu zákona je to, že Slovenská republika bude mať menej štátnych občanov ako doteraz. To je hlavný a podstatný dôsledok návrhu, ktorý predkladá vláda. Bez akejkoľvek irónie, vo všetkej vážnosti musím pripomenúť, že toto je vládny návrh zákona o znížení počtu štátnych občanov Slovenskej republiky. (Potlesk.) Slovenská republika bude mať menej štátnych občanov, áno, áno, aj za prispenia tých štátnych občanov, ak si zvolia maďarské občianstvo, ale aj za aktívneho vlastného rozhodnutia Slovenskej republiky. Vážené pani poslankyne, vážení páni poslanci, prosím vás, povedzte mi niekto, v čom je toto víťazstvo pre Slovenskú republiku? V čom je toto víťazstvo? Na toto nikto z vás neodpovedá z jednoduchého dôvodu. Lebo to nie je víťazstvo v ničom, absolútne v ničom. Viete, čo to je? Je to rezignácia v zápase slovenskej politiky o lojálnosť všetkých Maďarov na Slovensku, o ich lojálnosť voči Slovenskej republike. Tento zápas sme viedli 20 rokov, 20 rokov. Ani sme v ňom veľmi nevyhrávali, ale ani neprehrávali. A ten zápas bolo stále potrebné bojovať. Predkladatelia vládneho návrhu zákona chcú tento zápas vzdať. Preto vládny návrh zákona o štátnom občianstve nie je dobrou odpoveďou na maďarský Orbánov zákon. Vážené pani poslankyne, vážení páni poslanci, myslíte si, že Viktor Orbán bude z tohto návrhu zákona, ktorý dneska predkladáme, že bude z neho nešťastný? Vôbec nie. V kútiku duše ho privíta. Bude mať, o čom hovoriť po celej Európe. Vážené pani poslankyne, vážení páni poslanci, nebudem hlasovať za to, aby Slovenská republika mala menej štátnych občanov, ako má doteraz. Našou povinnosťou je udržať si územie a až do poslednej chvíle, pokiaľ to bude možné, udržať si aj ľudí. Ďakujem za pozornosť. (Potlesk.)